钦定古今图书集成/理学汇编/学行典/第234卷 > 缪彤
## 钦定古今图书集成/理学汇编/学行典/第234卷 > 缪彤

按《后汉书独行传》：“缪彤，字豫公，汝南召陵人也。少孤，
兄弟四人皆同财产。及各娶妻，诸妇遂求分异，又数
有斗争之言。彤深怀愤叹，乃掩户自挝曰：‘缪彤，汝修
身谨行，学圣人之法，将以齐整风俗，奈何不能正其
家乎’？弟及诸妇闻之，悉叩头谢罪，遂更为敦睦之行，
仕县为主簿。时县令被章见考，吏皆畏惧自诬，而彤”
独证据其事，掠考苦毒，至乃体生虫蛆，因复传换五
狱，逾涉四年，令卒以自免。太守陇西梁湛召为决曹
史。安帝初，湛病卒官，彤送丧还陇西。始葬，会西羌反
叛，湛妻子悉避乱它郡，彤独留不去，为起坟冢。乃潜
穿井傍以为窟室，昼则隐窜，夜则负土。及贼平而坟
已立。其妻子意彤已死，还见大惊。关西咸称传之，共
给车马衣资，彤不受而归乡里。辟公府，举尤异，迁中
牟令。县近京师，多权豪。彤到，诛诸奸吏及托名贵戚
宾客者百有馀人，威名遂行。卒于官。